LIETUVOS RESPUBLIKOS

SOCIALINĖS APSAUGOS IR DARBO

MINISTRO

Į S A K Y M A S

DĖL rodiklių, apibūdinančių darbdavio (draudėjo) darbuotojų saugos ir sveikatos būklę, dydžių apskaičiavimo ir jų teikimo valstybinio socialinio draudimo fondo valdybai tvarkos aprašo patvirtinimo

2011 m. birželio 30 d. Nr. A1-306

Vilnius

Vadovaudamasis Lietuvos Respublikos Vyriausybės 2011 m. balandžio 20 d. nutarimo Nr. 458 „Dėl Lietuvos Respublikos Vyriausybės 2005 m. gruodžio 20 d. nutarimo Nr. 1368 „Dėl Draudėjų priskyrimo nelaimingų atsitikimų darbe ir profesinių ligų socialinio draudimo įmokos tarifų grupėms metodikos patvirtinimo“ pakeitimo“ (Žin., 2011, Nr. 48-2306) 2 punktu:

1. T v i r t i n u Rodiklių, apibūdinančių darbdavio (draudėjo) darbuotojų saugos ir sveikatos būklę, dydžių apskaičiavimo ir jų teikimo Valstybinio socialinio draudimo fondo valdybai tvarkos aprašą (pridedama).

2. P a v e d u šio įsakymo vykdymo kontrolę viceministrui pagal veiklos sritį.

Socialinės apsaugos ir darbo ministras	Donatas Jankauskas

PATVIRTINTA

Lietuvos Respublikos

socialinės apsaugos ir darbo ministro

2011 m. birželio 30 d. įsakymu Nr. A1-306

RODIKLIŲ, APIBŪDINANČIŲ DARBDAVIO (DRAUDĖJO) DARBUOTOJŲ SAUGOS IR SVEIKATOS BŪKLĘ, DYDŽIŲ APSKAIČIAVIMO IR JŲ TEIKIMO VALSTYBINIO SOCIALINIO DRAUDIMO FONDO VALDYBAI TVARKOS APRAŠAS

I. BENDROSIOS NUOSTATOS

1. Rodiklių, apibūdinančių darbdavio (draudėjo) darbuotojų saugos ir sveikatos būklę, dydžių apskaičiavimo ir jų teikimo Valstybinio socialinio draudimo fondo valdybai prie Socialinės apsaugos ir darbo ministerijos (toliau vadinama – Fondo valdyba) tvarkos aprašas (toliau vadinama – šis Aprašas) nustato rodiklių, apibūdinančių darbdavio (draudėjo) saugos ir sveikatos būklę, dydžių apskaičiavimo ir jų teikimo Fondo valdybai tvarką. Vadovaujantis šia tvarka teikiami rodikliai, apibūdinantys:

1.1. darbdavio (draudėjo) darbo priemonių, darbo sąlygų neatitiktį darbuotojų saugos ir sveikatos teisės aktais nustatytiems reikalavimams (toliau vadinama – darbo priemonių ir darbo sąlygų neatitiktis);

1.2. Lietuvos Respublikos valstybines darbo inspekcijos prie Socialinės apsaugos ir darbo ministerijos (toliau vadinama –Valstybinė darbo inspekcija) nustatytus darbuotojų saugos ir sveikatos teisės aktų pažeidimus;

1.3. nelaimingų atsitikimų, įvykusių dirbant pavojingus darbus, skaičiaus ir pavojingus darbus dirbančių darbuotojų skaičiaus santykį.

2. Šiame Apraše vartojama sąvoka:

darbdavys (draudėjas) – įmonė, įstaiga, organizacija ar kita organizacinė struktūra, nepaisant nuosavybės ar teisinės formos, rūšies bei veiklos pobūdžio, taip pat fizinis asmuo, samdantis kitus fizinius asmenis, jei tokiam darbdaviui įstatymais nustatyta prievolė mokėti nelaimingų atsitikimų darbe ir profesinių ligų socialinio draudimo įmokas bei suteiktas draudėjo kodas.

Kitos šiame Apraše vartojamos sąvokos atitinka Lietuvos Respublikos darbo kodekso (Žin., 2002, Nr. 64-2569), Lietuvos Respublikos nelaimingų atsitikimų darbe ir profesinių ligų socialinio draudimo įstatymo (Žin., 1999, Nr. 110-3207; 2003, Nr. 114-5114), Lietuvos Respublikos darbuotojų saugos ir sveikatos įstatymo (Žin., 2003, Nr. 70-3170) bei kitų darbuotojų saugos ir sveikatos teisės aktų sąvokas.

II. DARBDAVIO (DRAUDĖJO) DARBUOTOJŲ SAUGOS IR SVEIKATOS BŪKLĘ APIBŪDINANČIŲ RODIKLIŲ APSKAIČIAVIMAS

3. Rodiklių, apibūdinančių darbdavio (draudėjo) darbuotojų saugos ir sveikatos būklę, dydžiai apskaičiuojami:

3.1. darbo priemonių neatitikties rodiklis – darbdavio (draudėjo) naudojamų darbo įrenginių, įskaitant ir potencialiai pavojingus įrenginius, neatitinkančių Darbo įrenginių naudojimo bendrųjų nuostatų, patvirtintų Lietuvos Respublikos socialinės apsaugos ir darbo ministro 1999 m. gruodžio 22 d. įsakymu Nr. 102 (Žin., 2000, Nr. 3-88), reikalavimų, skaičiaus ir šio darbdavio (draudėjo) bendro naudojamų darbo įrenginių, įskaitant ir potencialiai pavojingus įrenginius, skaičiaus santykis;

3.2. darbo sąlygų neatitikties rodiklis – darbuotojų, dirbusių darbo aplinkoje, kurioje kenksmingų ir (ar) pavojingų rizikos veiksnių dydžiai viršijo darbuotojų saugos ir sveikatos teisės aktuose nustatytų ribinių verčių dydžius, ir (ar) kai darbo aplinka neatitiko šių teisės aktų reikalavimų, vidutinio metinio skaičiaus ir tais metais pas tą patį darbdavį (draudėją) dirbusių darbuotojų vidutinio metinio skaičiaus santykis.

4. Šio Aprašo 1.2 punkte nurodytam rodikliui nustatyti naudojamas Pavojų, dažniausiai lemiančių riziką įvykti sunkiam ar mirtinam nelaimingam atsitikimui darbe ar darbuotojui susirgti profesine liga, sąrašas (priedas).

5. Valstybinė darbo inspekcija rodiklius, nurodytus šio Aprašo 1.1 punkte, apskaičiuoja iš darbdavių (draudėjų) teikiamos informacijos (Lietuvos Respublikos darbuotojų saugos ir sveikatos įstatymo 39 straipsnio 5 dalis), kurią darbdavys (draudėjas) pateikia pagal duomenis, sukauptus Įmonės darbuotojų saugos ir sveikatos būklės pase.

III. DARBDAVIO (DRAUDĖJO) DARBUOTOJŲ SAUGOS IR SVEIKATOS BŪKLĘ APIBŪDINANČIŲ RODIKLIŲ RINKIMAS

6. Valstybinė darbo inspekcija rodiklius, nurodytus šio Aprašo 1.2 punkte, teikia atsižvelgiant į surinktus Lietuvos Respublikos darbo kodekso 266 straipsnio 1 dalyje nurodytų darbuotojų saugos ir sveikatos teisės aktų pažeidimų duomenis, kai stabdomi darbai.

7. Valstybinė darbo inspekcija rodiklius, nurodytus šio Aprašo 1.3. punkte, renka iš nelaimingų atsitikimų darbe aktų (forma N-1), kurie yra nurodyti Nelaimingų atsitikimų darbe tyrimo ir apskaitos nuostatų, patvirtintų Lietuvos Respublikos Vyriausybės 2004 m. rugsėjo 2 d. nutarimu Nr. 1118 (Žin., 2004, Nr. 136-4945; 2011, Nr. 48-2307), 1 priede arba nelaimingo atsitikimo tyrimo metu iš darbdavio (draudėjo) gautų duomenų. Pavojingus darbus dirbusių darbuotojų skaičius imamas iš darbdavių (draudėjų) teikiamos Informacijos apie darbuotojų saugos būklę ir darbo vietų atitiktį darbuotojų saugos ir sveikatos norminių teisės aktų reikalavimams.

IV. DARBDAVIO (DRAUDĖJO) DARBUOTOJŲ SAUGOS IR SVEIKATOS BŪKLĘ APIBŪDINANČIŲ RODIKLIŲ TEIKIMAS

8. Valstybinė darbo inspekcija Fondo valdybai iki einamųjų metų lapkričio 1 dienos Fondo valdybos ir Valstybinės darbo inspekcijos pasirašytos sutarties nustatyta tvarka teikia šiuos rodiklius:

8.1. darbo priemonių ir darbo sąlygų neatitikties rodiklį, kurį Valstybinė darbo inspekcija nustato ir (ar) apskaičiuoja pagal darbdavių (draudėjų) už paskutinius praeitus metus, buvusius iki einamųjų metų, kuriais šie rodikliai teikiami Fondo valdybai, duomenis, pateiktą informaciją;

8.2. darbuotojų saugos ir sveikatos teisės aktų pažeidimų rodiklį, kurį Valstybinė darbo inspekcija nustato ir (ar) apskaičiuoja pagal nustatytus pažeidimus per paskutinių 12 kalendorinių mėnesių, buvusių iki einamųjų metų lapkričio 1 dienos, laikotarpį;

8.3. nelaimingų atsitikimų, įvykusių dirbant pavojingus darbus, skaičiaus ir pavojingus darbus dirbančių darbuotojų skaičiaus santykio rodiklį, kurį Valstybinė darbo inspekcija nustato ir (ar) apskaičiuoja pagal praėjusių kalendorinių metų duomenis. Šis santykis nėra skaičiuojamas, jeigu nebuvo įvykę sunkių ir (ar) mirtinų nelaimingų atsitikimų darbe, dirbant pavojingus darbus.

9. Valstybinė darbo inspekcija iki einamųjų metų lapkričio 1 dienos teikia Fondo valdybai informaciją apie mirtinus ir sunkius nelaimingus atsitikimus darbe, įvykusius neįprastomis ar nenumatytoms aplinkybėms, kurių darbdaviui atstovaujantis asmuo ar darbdavio įgaliotas asmuo negalėjo kontroliuoti, arba dėl nelaimingų atsitikimų, kurių padarinių nebuvo galima išvengti, nors ir buvo naudojamos visos reikiamos priemonės.

V. BAIGIAMOSIOS NUOSTATOS

10. Valstybinei darbo inspekcijai informacijos apie darbo priemonių, darbo sąlygų neatitiktį neteikia valstybės institucijos ir įstaigos, taip pat darbdaviai (draudėjai), kurių darbuotojų skaičius neviršija 9 (imtinai), jeigu jie nevykdo pavojingų darbų, įtrauktų į Pavojingų darbų sąrašą, patvirtintą Lietuvos Respublikos Vyriausybės 2002 m. rugsėjo 3 d. nutarimu Nr. 1386 (Žin., 2002, Nr. 87-3751).

_________________

Rodiklių, apibūdinančių darbdavio (draudėjo)

darbuotojų saugos ir sveikatos būklę, dydžių

apskaičiavimo ir jų teikimo Valstybinio

socialinio draudimo fondo valdybai tvarkos

aprašo priedas

PAVOJŲ, DAŽNIAUSIAI LEMIANČIŲ RIZIKĄ ĮVYKTI SUNKIAM AR MIRTINAM NELAIMINGAM ATSITIKIMUI DARBE AR DARBUOTOJUI SUSIRGTI PROFESINE LIGA, SĄRAŠAS

Pavojai, dažniausiai lemiantys riziką įvykti sunkiam ar mirtinam nelaimingam atsitikimui darbe ar darbuotojui susirgti profesine liga:

1. kai darbuotojas (darbuotojai) neapmokytas saugiai dirbti;

2. sugedus darbo priemonei ar susidarius avarinei situacijai – pavojui;

3. kai dirbama pažeidžiant nustatytus technologinius reglamentus;

4. kai dirbama neįrengus reikiamų kolektyvinės apsaugos priemonių ir (ar) kai darbuotojas (darbuotojai) neaprūpinti asmeninėmis apsaugos priemonėmis;

5. kitais atvejais, kai darbo aplinka kenksminga ir (ar) pavojinga sveikatai ar gyvybei:

5.1. kai darbo aplinka tampa pavojinga sveikatai ar gyvybei dėl rizikos įvykti nelaimingam atsitikimui, susijusiam su:

5.1.1. kritimu iš aukščio;

5.1.2. judančiomis transporto priemonėmis ir mašinomis įmonės teritorijoje;

5.1.3. judamosiomis darbo priemonių dalimis;

5.1.4. daiktų, krovinių kritimu ir griuvimu;

5.1.5. statinio ar jo konstrukcijų griūtimi;

5.1.6. įrenginių virtimu;

5.1.7. užpylimu gruntu, biriomis medžiagomis;

5.1.8. gaisru, ugnimi;

5.1.9. sprogimu (įskaitant suslėgto oro sukeliamą sprogimą);

5.1.10. elektros srove;

5.1.11. ūmiu apsinuodijimu (įskaitant apsinuodijimą dirbant šuliniuose, uždarose talpose);

5.1.12. medžių virtimu miško ruošoje;

5.1.13. cheminiais veiksniais, galinčiais sukelti ūmų apsinuodijimą;

5.1.14. griuvimu dėl slidžių, užgriozdintų įvairiais daiktais bei duobėtų ar apirusių judėjimo paviršių;

5.2. kai darbo aplinka tampa kenksminga sveikatai ar gyvybei dėl rizikos darbuotojui susirgti lėtine profesine liga dėl darbuotojų saugos ir sveikatos teisės aktų pažeidimų, kai kenksmingų darbo aplinkos veiksnių dydžiai viršija leistinas ribines vertes (dydžius) ar esant darbuotojų saugos ir sveikatos teisės aktų reikalavimų neatitikimams, susiję su:

5.2.1. triukšmu;

5.2.2. vibracija;

5.2.3. netinkama šilumine darbo aplinka;

5.2.4. asbesto dulkių poveikiu;

5.2.5. ergonominių rizikos veiksnių poveikiu.

_________________